CELEX: 32008R0777
Language: el
Date: 2008-08-04 00:00:00
Title: Κανονισμός (ΕΚ) αριθ. 777/2008 της Επιτροπής, της 4ης Αυγούστου 2008 , σχετικά με την τροποποίηση των παραρτημάτων I, V και VII του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (Κείμενο που παρουσιάζει ενδιαφέρον για τον ΕΟΧ)

5.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 207/9
            
         
      ΚΑΝΟΝΙΣΜΌΣ (ΕΚ) αριθ. 777/2008 ΤΗΣ ΕΠΙΤΡΟΠΉΣ
   
   της 4ης Αυγούστου 2008
   σχετικά με την τροποποίηση των παραρτημάτων I, V και VII του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1), και ιδίως το άρθρο 32 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1774/2002 θεσπίζει κανόνες προστασίας της υγείας των ζώων και της δημόσιας υγείας για τη συλλογή, τη μεταφορά, την αποθήκευση, τον εν γένει χειρισμό, τη μεταποίηση και τη χρησιμοποίηση ή την τελική διάθεση ζωικών υποπροϊόντων και την κυκλοφορία τους στην αγορά.
            
         
               (2)
            
            
               Το παράρτημα Ι του κανονισμού (ΕΚ) αριθ. 1774/2002 περιέχει ορισμό του αιματάλευρου. Για να διασαφηνισθεί ο εν λόγω ορισμός, πρέπει να προσδιορισθεί ότι καλύπτει επίσης προϊόντα που προέρχονται από τη θερμική επεξεργασία κλασμάτων αίματος, σύμφωνα με το κεφάλαιο II του παραρτήματος VII του εν λόγω κανονισμού, και προορίζονται για κατανάλωση από τα ζώα ή για οργανικά λιπάσματα.
            
         
               (3)
            
            
               Οι ειδικές απαιτήσεις για μεταποιημένες ζωικές πρωτεΐνες θηλαστικών καθορίζονται στο κεφάλαιο II του παραρτήματος VII του κανονισμού (ΕΚ) αριθ. 1774/2002. Οι απαιτήσεις επεξεργασίας που καθορίζονται στο σημείο Α.1 του ως άνω κεφαλαίου, για τις μεταποιημένες ζωικές πρωτεΐνες θηλαστικών, πρέπει να τροποποιηθούν ώστε να λαμβάνεται υπόψη ο νέος ορισμός του αιματαλεύρου του παραρτήματος I του εν λόγω κανονισμού.
            
         
               (4)
            
            
               Το παράρτημα V του κανονισμού (ΕΚ) αριθ. 1774/2002 προβλέπει ότι τα ζωικά υποπροϊόντα πρέπει να μεταποιούνται σε τόπο διαφορετικό από τον τόπο συλλογής, εκτός εάν αυτές οι δραστηριότητες λαμβάνουν χώρα σε εντελώς ξεχωριστά κτίρια. Προβλέπει επίσης ότι η μεταποίηση ζωικών υποπροϊόντων που προέρχονται από τον ίδιο τόπο σε εγκαταστάσεις μεταποίησης που συγκοινωνούν με σφαγείο μέσω συστήματος μεταφορέων μπορεί να επιτρέπεται υπό ορισμένες προϋποθέσεις.
            
         
               (5)
            
            
               Για να διευκολύνεται η πρακτική εφαρμογή των διατάξεων του παραρτήματος V του κανονισμού (ΕΚ) αριθ. 1774/2002, στις εγκαταστάσεις μεταποίησης της κατηγορίας 3, πρέπει να επιτρέπεται στις αρμόδιες αρχές των κρατών μελών να παρεκκλίνουν από αυτές τις διατάξεις και να επιτρέπουν την εισαγωγή υλικού της κατηγορίας 3 προερχόμενου από άλλες εγκαταστάσεις εγκεκριμένες σύμφωνα με τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (2), υπό προϋποθέσεις που αποσκοπούν στην αντιμετώπιση των κινδύνων για τη δημόσια υγεία και την υγεία των ζώων.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα παραρτήματα I, V και VII του κανονισμού (ΕΚ) αριθ. 1774/2002 τροποποιούνται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Αυγούστου 2008.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 273 της 10.10.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 523/2008 της Επιτροπής (ΕΕ L 153 της 12.6.2008, σ. 23).
   
      (2)  ΕΕ L 139 της 30.4.2004, σ. 55. Διορθωμένη έκδοση δημοσιευθείσα στην ΕΕ L 226 της 25.6.2004, σ. 22. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1243/2007 της Επιτροπής (ΕΕ L 281 της 25.10.2007, σ. 8).
   
      ΠΑΡΑΡΤΗΜΑ
      Τα παραρτήματα I, V και VII του κανονισμού (ΕΚ) αριθ. 1774/2002 τροποποιούνται ως εξής:
      
                  1.
               
               
                  Στο παράρτημα I, το σημείο 6 αντικαθίσταται από το ακόλουθο κείμενο:
                  
                              «6.
                           
                           
                              “αιματάλευρο” σημαίνει προϊόν το οποίο προέρχεται από τη θερμική επεξεργασία αίματος ή κλασμάτων αίματος, σύμφωνα με το παράρτημα VII κεφάλαιο ΙΙ, και προορίζεται για κατανάλωση από τα ζώα ή για χρήση ως οργανικό λίπασμα·».
                           
                        
            
                  2.
               
               
                  Στο παράρτημα V κεφάλαιο Ι, το σημείο 1 στοιχείο α) αντικαθίσταται από το ακόλουθο κείμενο:
                  
                              «α)
                           
                           
                              Οι χώροι μεταποίησης δεν πρέπει να ευρίσκονται στον ίδιο τόπο με τα σφαγεία, εκτός εάν οι κίνδυνοι για τη δημόσια υγεία και την υγεία των ζώων, που προκύπτουν από τη μεταποίηση ζωικών υποπροϊόντων προερχόμενων από αυτά τα σφαγεία, μετριάζονται με την τήρηση των ακόλουθων τουλάχιστον προϋποθέσεων:
                              
                                          i)
                                       
                                       
                                          η μονάδα μεταποίησης πρέπει να ευρίσκεται σε χώρο πραγματικά ξεχωριστό από το σφαγείο· εφόσον είναι απαραίτητο με την εγκατάσταση της μονάδας μεταποίησης σε κτίριο εντελώς ξεχωριστό από το σφαγείο,
                                       
                                    
                                          ii)
                                       
                                       
                                          απαιτείται η εγκατάσταση και λειτουργία των εξής:
                                          
                                                      —
                                                   
                                                   
                                                      ενός συστήματος μεταφορέων το οποίο να συνδέει τη μονάδα μεταποίησης με το σφαγείο,
                                                   
                                                
                                                      —
                                                   
                                                   
                                                      ξεχωριστών εισόδων, λεκανών υποδοχής, εξοπλισμού και εξόδων για τη μονάδα μεταποίησης και το σφαγείο,
                                                   
                                                
                                    
                                          iii)
                                       
                                       
                                          πρέπει να λαμβάνονται μέτρα για την πρόληψη της εξάπλωσης των κινδύνων από τις δραστηριότητες του προσωπικού το οποίο απασχολείται στη μονάδα μεταποίησης και στο σφαγείο,
                                       
                                    
                                          iv)
                                       
                                       
                                          απαγορεύεται η προσπέλαση στη μονάδα μεταποίησης ατόμων χωρίς σχετική άδεια και ζώων.
                                       
                                    Κατά παρέκκλιση από τα σημεία i) έως iv), στην περίπτωση των εγκαταστάσεων της κατηγορίας 3, η αρμόδια αρχή μπορεί να επιτρέψει προϋποθέσεις διαφορετικές από εκείνες που προβλέπονται στα εν λόγω σημεία που να αποσκοπούν να μετριάσουν τους κινδύνους για τη δημόσια υγεία και την υγεία των ζώων, καθώς και τους κινδύνους που προκύπτουν από το υλικό μεταποίησης της κατηγορίας 3, που προέρχεται από μονάδες ευρισκόμενες σε άλλο τόπο εγκεκριμένες σύμφωνα με τον κανονισμό (ΕΚ) αριθ. 853/2004. Τα κράτη μέλη ενημερώνουν την Επιτροπή και τα άλλα κράτη μέλη στα πλαίσια της επιτροπής που αναφέρεται στο άρθρο 33 παράγραφος 1 για την εφαρμογή της παρέκκλισης αυτής από τις αρμόδιες αρχές τους.».
                           
                        
            
                  3.
               
               
                  Στο παράρτημα VII κεφάλαιο II σημείο A.1, το πρώτο εδάφιο αντικαθίσταται από το ακόλουθο κείμενο:
                  «Οι μεταποιημένες ζωικές πρωτεΐνες θηλαστικών πρέπει να έχουν υποβληθεί στη μέθοδο μεταποίησης 1. Ωστόσο, το αίμα χοίρων και τα κλάσματα αυτού μπορούν να υποβάλλονται σε οιαδήποτε μέθοδο μεταποίησης από 1 έως 5 ή στη μέθοδο μεταποίησης 7 υπό την προϋπόθεση ότι στην περίπτωση της μεθόδου μεταποίησης 7 εφαρμόζεται θερμική επεξεργασία σε όλη τη μάζα με ελάχιστη θερμοκρασία 80 °C.».